### Beslutning

Dorte Winther og Pia Knudsen kunne tiltræde indstillingen i overensstemmelse med Magistratens anbefaling.

Ofelia Jespersen og Helen Berg kunne henholde sig til den oprindelige indstilling fra Magistratsafdelingen for Teknik og Miljø.

Vagn Christensen, Magnus Lauridsen og Dorthe Brandt var forhindrede i at deltage i udvalgets behandling af sagen.

Opfølgning på økonomiske forhold vedr. Østjyllands Brandvæsen på baggrund af bestyrelsens behandling.

### Resumé

Bestyrelsen for Østjyllands Brandvæsen konstaterer, at der er en ubalance i selskabets budget for 2019 og frem. Ubalancen er opgjort til 8,6 mio. kr./år. Selskabet kan finde effektiviseringer for 6,1 mio. kr./år, men vurderer, at der er et behov for at interessentkommunerne finansierer resten; dvs. 2,5 mio. kr. /år. Det vil betyde en øget betaling fra [adresse] på 1,986 mio. kr./år fra 2020.

Alternativt vil det være nødvendigt at gennemføre egentlige servicereduktioner på området, hvilket ikke kan anbefales.

Teknik og Miljø foreslår, at Byrådet imødekommer bestyrelsens anbefaling, og at finansieringen af 1,986 mio. kr./år fra 2020 afklares i forbindelse med budgetforhandlingerne for 2020, sammen med spørgsmålet om finansiering af en ubalance mellem den økonomiske ramme, der er afsat til betalinger til Østjyllands Brandvæsen, og de faktiske betalinger til selskabet.

Teknik og Miljø er opmærksom på, at dette ikke er i tråd med sædvanlig styringspraksis i [adresse], men skal henlede opmærksomheden på de specielle styringsforhold vedr. selskabet, som gør det umuligt for én kommune at få sine ønsker gennemført, hvis de øvrige interessentkommuner ikke er enige.

Odder og Skanderborg Kommune har fremsat et forslag til bestyrelsen om, at selskabets budget fremskrives i forhold til befolkningstilvæksten. Teknik og Miljø skal foreslå, at man anmoder selskabet om at belyse dette nærmere, med henblik på at [adresse] kan træffe en beslutning om dette emne med virkning fra næste valgperiode; dvs. budget 2022.

### Indstilling

Det indstilles:

At 1) Spørgsmålet om finansiering af et yderligere bidrag til Østjyllands Brandvæsen på 1,986 mio. kr. afklares i forbindelse med budgetforhandlingerne for 2020.

At 2) Spørgsmålet om finansiering af en ubalance mellem den økonomiske ramme, der er afsat til betalinger til Østjyllands Brandvæsen, og de faktiske betalinger til selskabet afklares i forbindelse med budgetforhandlingerne for 2020.

At 3) Østjyllands Brandvæsen anmodes om at foretage en nærmere udredning i forhold til forslag fra Odder og Skanderborg kommuner om at selskabets budget fremskrives i forhold til befolkningstilvæksten, med henblik på at dette kan indgå i budgetforhandlingerne for 2022.

### Sagens forløb

20-06-2019 Borgmesterens Afdeling påtegning

Fremsendes til Magistraten.

Borgmesterens Afdeling gør opmærksom på, at indstillingen på flere punkter afviger fra Byrådets styringsprincipper.

For det første foreslår Teknik i Miljø i beslutningspunkterne, at finansieringsudfordringerne behandles i budgetforhandlingerne. Det er imidlertid kun de politiske partier, der kan fremsende forslag til budgetforhandlingerne.

For det andet forudsætter Teknik og Miljø, at en finansiering også undtager området for fremtidige byrådsvedtagne effektiviseringskrav, omprioriteringer osv. gældende for de decentraliserede sektorers økonomier. Borgmesterens Afdeling gør opmærksom på, at Byrådet hidtil ikke har undtaget enkeltsektorer på det decentraliserede område, herunder heller ikke i den nyligt vedtagne revision af den Økonomiske Politik. Borgmesterens Afdeling bemærker også, at der næppe er grundlag for at sige, at Østjyllands Brandvæsen, der stadig er en relativt nyetableret organisation, ikke har mulighed for løbende at effektivisere driften i de kommende år.

Derudover foreslår Teknik og Miljø, at Byrådet anmoder Østjyllands Brandvæsen, om at undersøge grundlaget for en demografisk regulering af brandvæsnets økonomi. Borgmesterens Afdeling anbefaler, at spørgsmålet om fremtidige budgetmodeller behandles samlet og i sammenhæng med den undersøgelse af budgetmodeller, som Byrådet vedtog i forbindelse med revision af Økonomisk Politik.

Slutteligt anfører Teknik og Miljø, at der er behov for finansiering på grund af en ubalance imellem Østjyllands Brandvæsens budget og sektorens ramme. I bilag 4 redegøres for Byrådets beslutninger i forbindelse med dannelsen af Østjyllands Brandvæsen. Af redegørelsen fremgår det, at Teknik og Miljø undlod at tage en indtægtsbevilling på 1 mio. kroner årligt vedr. huslejeindtægt på [adresse] med i dannelsen af sektorens ramme, idet huslejeindtægten havde samme størrelse, men modsat fortegn, som en udgiftsbevilling til branddragter og bygningsvedligeholdelse. Huslejeindtægten skulle imidlertid have været på sektor 2.51 Ejendomme, og udgifterne til branddragter skulle have været på sektor 2.61 Brandvæsen. Fejlen har forværret økonomien på sektor 2.61 Brandvæsen, og det giver derfor god mening at undersøge grundlaget for en forbedring af økonomien via huslejeforhold, når en anlægsløsning for [adresse] skal godkendes af Byrådet.

Borgmesterens Afdeling har herudover ingen bemærkninger.

 24-06-2019 Magistraten

Fremsendes til [adresse] Byråd med bemærkning, at Magistraten i mødet den 24. juni 2019 anbefaler, at byrådet tiltræder Magistratsafdelingen for Teknik og Miljøs indstilling af 29. maj 2019 i overensstemmelse med påtegning af 20. juni 2019 fra Borgmesterens Afdeling.

Rådmand Maiken Christoffersen, Jacqueline Hansen og Ingelise Skov kan af principielle grunde ikke tiltræde indstillingen.

Borgmester Christian Jacobsen, Sussanne Rasmussen og Rådmand Christopher Thorsen deltog ikke i sagens behandling.

 14-08-2019 [adresse]
Fremsendes til Teknisk Udvalg til behandling i henhold til beslutning i byrådets møde den 14. august 2019.
 21-08-2019 Teknisk Udvalg

Dorte Winther og Pia Knudsen kunne tiltræde indstillingen i overensstemmelse med Magistratens anbefaling.

Ofelia Jespersen og Helen Berg kunne henholde sig til den oprindelige indstilling fra Magistratsafdelingen for Teknik og Miljø.

Vagn Christensen, Magnus Lauridsen og Dorthe Brandt var forhindrede i at deltage i udvalgets behandling af sagen.